Агенцијата за заштита на правото на слободен пристап до информациите од јавен карактер, врз основа на член 27 и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), а согласно член 109 став 9 од Законот за општата управна постапка (“Службен весник на Република Македонија“ бр. 124/2015), а согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20) постапувајќи по Жалбата изјавена од К.П. од Скопје, поднесена против Агенцијата за храна и ветеринарство на РСМ, по предметот Барање за пристап до информации од јавен карактер, на 25.11.2022 година, го донесе следното

**Р Е Ш Е Н И Е**

1. Жалбата изјавена од К.П. , поднесена против Агенцијата за храна и ветеринарство на РСМ, по предметот Барање за пристап до информации од јавен карактер, **СЕ УВАЖУВА и предметот се враќа на повторно постапување пред првостепениот орган.**
2. **Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.**

**О Б Р А З Л О Ж Е Н И Е**

## К.П., како што е наведено во Жалбата на 29.10.2022 година, преку електронски пат поднел Барање за пристап до информации од јавен карактер до Агенцијата за храна и ветеринарство на РСМ, по предметот Барање за пристап до информации од јавен карактер, со кое побарал да му се достави по пошта или по е-маил препис или електронски запис од следната информација:

“Колку регистрирани пчелни семејства со РБО број има на територијата на Парк Шума Водно – Скопје и Општина Центар, и наведете ги поединечно сите РБО броеви и каде се поставени со адреса на одгледувалиштетто и географски координати?“

Постапувајќи по ова Барање, Имателот на информации на 09.11.2021 година, преку електронска пошта до Барателот доставил Допис каде е наведено: “Во прилог ви доставувам ценовник согласно кој треба да ја уплатите бараната сума зависно информациите кои ги барате како би ви ги доставиле. Овие информации подлежат на трошоци и истите неможеме да ги издадеме без приложена уплатница.“. Во прилог на дописот го доставил и Правилникот за висината на надоместоците за издавање на податоци за идентификација и регистрација на животните.

Незадоволен од дописот, Барателот на информацијата, на 15.11.2022 година поднесе Жалба до Агенцијата за заштита на правото за слободен пристап до информациите од јавен карактер, заведена во Агенцијата под бр.08-293. Во Жалбата наведува дека: „...Имателот на информацијата на 9 ноември 2022 преку е-пошта одби да одговори на поставеното прашање. Вклучително ми беше пратен ценовник и беше побарано од мене да платам и приложам уплатница за информациите да ми бидат доставени“.

Агенција, преку е-маил заведен под бр.08-293 од 15.11.2022 година, ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

На 21.11.2022 година Имателот на информации до Агенцијата достави Одговор на Жалба бр.03-3396/2 од 17.11.2022 година, заведен во Агенцијата под бр.08-293. Во Одговорот на жалба е наведено: “...Агенцијата за храна и ветеринарство како имател на оваа информација не се оградува од давање на информацијата, но истата подлежи на соодветно пропишана Процедура за издавање на податоци од информациот систем на АХВ-ПР8.5-1.3-03В02 од 08.10.2021 година кога со бараната информација располага Одделението за идентификација и регистрација на животните во Секторот за здравствена заштита и благосостојба на животните при што барателот е потребно да: поднесе Барање за издавање податоци од електронската база на податоци – ВИС (link http: //fva.gov.mk/mk/baranje-izdavanje-podatoci-elektronskata-baza-podatoci-vis/) во прилог со барањето треба да се достави и уплатница како доказ за уплатените средства врз основа на член 23 став (9) од Законот за идентификација и регистрација на животните („Службен весник на Република Македонија“ бр.95/12 и 27/14). Овластените лица за информации од јавен карактер се задолжени да постапуваат по пропишаните процедури и законски предвидениот надомест при давање на бараните информации.“

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ЈА УВАЖИ и предметот го врати на повторно постапување пред првостепениот орган,** поради следното:

Агенцијата за заштита на правото на слободен пристап до информациите од јавен карактер, по разгледувањето на Жалбата и другите списи во врска со предметот, утврди дека Имателот на информации не постапил согласно одредбите од Законот за слободен пристап до информации од јавен карактер и не ја доставил бараната информација до барателот, на начин и во форма наведени во Барањето.

Согласно член 20 став 1 од Законот за слободен пристап до информации од јавен карактер „Ако имателот на информации позитивно одговори на барањето или ако барањето делумно или целосно го одбие, за тоа ќе донесе решение“.

Од горенаведениот член произлегува дека, имателот на информации наместо да достави до барателот Одговор на барање, бил должен да постапи согласно членот 20 од истиот Закон и да донесе Решение во врска со Барањето. Имателот на информации е должен да постапи согласно одредбите на Законот за слободен пристап до информации од јавен карактер како Lex specialis во областа на слободниот пристап.

Што се однесува до наводите во Одговорот на жалба дека: “...барателот е потребно да: поднесе Барање за издавање податоци од електронската база на податоци – ВИС (link http: //fva.gov.mk/mk/baranje-izdavanje-podatoci-elektronskata-baza-podatoci-vis/) во прилог со барањето треба да се достави и уплатница како доказ за уплатените средства врз основа на член 23 став (9) од Законот за идентификација и регистрација на животните...“, Агенцијата му укажува на Имателот на информации на следното:

Имателот на информации постапил согласно член 23 став (9) од Законот за идентификација и регистрација на животните, со тоа што од Барателот на информацијата побарал доказ од уплатницата за да му се овозможи пристап до бараната информација, наместо да постапи согласно член 23 став 6 од истиот закон кој гласи “По исклучок од ставот (1) на овој член **податоците можат да се дадат во случаи предвидени со закон**“. Согласно Законот за идентификација и регистрација на животните не постои Тарифник за утврдување на надоместокот за материјалните трошоци за да може Имателот да постапи по истиот. Во конкретниот случај Барателот на информацијата поднел Барање за пристап до информации согласно Законот за слободен пристап до информации од јавен карактер, а имателот должен е да постапи по истото.

Согласно член 11 став 1 од Законот за идентификација и регистрација на животните: “Агенцијата воспоставува и води Електронска база на податоци во која се внесуваат податоци за одгледувалиштата и одгледувачите на фармски и други животни, податоците од членот 9 став (8) од овој закон, податоци за животните, податоци за движењата на животните, податоци за пописот на одредени видови животни и други податоци утврдени во прописот од ставот (7) на овој член.

Согласно член 19 став 1 од Законот за идентификација и регистрација на животните: Други животни и одгледувалиштата на кои животните се чуваат се идентификуваат и регистрираат во системот за идентификација и регистрација во случај определен со овој закон и подзаконските прописи донесени врз основа на овој закон согласно со членот 9 став (2) од овој закон и во случај кога производите од животинско потекло се ставаат во промет“.

Исто така согласно член 22 став 1 од истиот закон: “Агенцијата и овластените ветеринарни друштва согласно со овој закон имаат право на пристап до одгледувалиштата, животните, објектите каде што се чуваат животните, како и до податоците во врска со животните, одгледувачите и одгледувалиштата утврдени со овој закон“.

Од горенаведените членови произлегува дека Имателот на информации располага со бараните информации и е должен да постапи по Барањето за слободен пристап до информации од јавен карактер.

Имателот на информации должен е да го спроведе и член 10 од Законот за слободен пристап до информации од јавен карактер и проактивно да постапува и да ги објавува актите од своја надлежност на својата веб страница.

При повторното постапување по предметот, Имателот на информации е должен да постапи по укажувањата на Агенцијата.

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение може да се поведе управен спор пред Управниот суд во рок од 30 дена од денот на неговото доставување.

**Директор,**

**Пламенка Бојчева**